In nomine sanctæ et individuæ Trinitatis. Res gestas memoriæ tradere, cartarumque testimonio confirmare legum sancit auctoritas, magnaque mortalibus esse videtur utilitas. Unde ego Hugo, Autissiodorensis ecclesiæ episcopus, notum fieri volo cartæque hujus testimonio confirmo, quod fratres nostri, canonici videlicet Sancti-Stephani ad me venerunt, et, ut eis decimas Ausiaci et quatuor æcclesias, æcclesiam videlicet Bacernæ et æcclesiam Sancti-Prisci et æcclesiam Montiniaci et æcclesiam Vendosæ donarem, me rogaverunt. Ego autem peticioni eorum diligenter acquievi et predictas decimas et æcclesias perpetua possessione habendas, salvo jure episcopali, eis donavi; ea quidem conditione ut per singulos annos, tota quadragesima, in refectorio communiter comedant. Et ut ipsi et volunt et petunt, et ego concedo ut eorum perpetua sit hujusmodi possessio, sic et ego et volo et precipio et ipsi concedunt ut perpetua sit prædicta conditio. Si vero sine legali essonio dimittatur; omnia ad episcopum revertantur. Hujus autem rei petitores et concessores fuerunt: Ulgerius, prepositus; Jocelinus, decanus; Stephanus, tesaurarius; Ato, archipresbiter; Johannes, presbiter; Hugo, presbiter et alter Hugo, presbiter et alii presbiteri; de diaconibus: Gaufridus, Sabaricus, Rodulfus, Ato et alii diacones; de subdiaconibus: Rainaldus, Ansellus, Wilelmus, Iterius et alii subdiacones. Huic quoque peticioni et donationi affuerunt Hugo, decanus Sancti-Petri; Olricus, prior Sancti-Amatoris; Herveus, prepositus Sanctæ-Mariæ. Hoc vero factum est Autissiodoro, in capitulo Sancti-Stephani, anno ab Incarnatione Domini Mº Cº XXXº VIº; Ludovico rege; Wilelmo consule; Jona cancellario.